Ήβη Αδάμου

Πρώιμα χρόνια

Γεννήθηκε στις 24 Νοεμβρίου του 1993 στην Αγία Νάπα, όπου και μεγάλωσε. Ο πατέρας της, Αδάμος, είναι Κύπριος, ενώ η μητέρα της, Μαριάννα, κατάγεται από τη Βουλγαρία. Έχει δύο αδελφές, τη Δέσποινα και την Κλεοπάτρα. Από πολύ μικρή ηλικία άρχισε να ασχολείται με τη μουσική, κάνοντας μαθήματα θεωρίας, τραγουδιού και πιάνου. Στα 9 της χρόνια, συμμετείχε σε έναν κυπριακό διαγωνισμό τραγουδιού και κέρδισε την 1η θέση, ερμηνεύοντας την επιτυχία Κακά Παιδιά της Άννα Βίσση.

Καριέρα

Στα 16 της χρόνια, πέρασε από auditions για τη δεύτερη σεζόν της ελληνικής εκδοχής του show The X - Factor, καταφέρνοντας να περάσει στα live shows, με την ομάδα του Γιώργου Θεοφάνους.

2010-2011: Μετά το X Factor

Στις 11 Ιουλίου του 2010 κυκλοφόρησε το πρώτο της cd με τίτλο Καλοκαίρι στην Καρδιά. Συμπεριλάμβανε τα τραγούδια Crashing Down, Α.Γ.Α.Π.Η, Σώσε με, Το Μυστικό μου να Βρεις. Τα τρία τελευταία έγιναν και video clip. Η απονομή του Χρυσού της δίσκου έγινε στο 2ο live της τρίτης σεζόν του X-Factor.
Τον Απρίλιο του 2010, κυκλοφόρησε το τραγούδι Σαν Έρθει η Μέρα σε συνεργασία με τους Stavento. Το τραγούδι κυκλοφόρησε μέσα από το cd των Stavento Μια Φορά κι Έναν Καιρό. Το κομμάτι αυτό αποτέλεσε την μεγαλύτερη επιτυχία του καλοκαιριού έχοντας τα περισσότερα downloads στην Ελλάδα για το 2010. Το καλοκαίρι ακολούθησε μια περιοδεία σε όλη την Ελλάδα από τους Stavento με την Ήβη, αλλά συμμετείχαν και στην περιοδεία της Amita Motion Tour.
Στις 14 Ιουνίου του 2010, εμφανίστηκε στα Mad Video Music Awards ερμηνεύοντας την επιτυχία Last kiss/Προσευχή μαζί με τους Otherview. Επιπλέον, ερμήνευσε τα τραγούδια των παιδικών ταινιών Barbie: Η Βασίλισσα των Ωκεανών και Barbie: Η Βασίλισσα της Μόδας. Στις 22 Δεκεμβρίου του 2010 κυκλοφόρησε το δεύτερο της προσωπικό cd με τίτλο Χριστούγεννα με την Ήβη Αδάμου, στο οποίο συμμετέχει η παιδική χορωδία του Σπύρου Λάμπρου. Τα τραγούδια που περιέχει το cd είναι τα Santa claus is coming to town, Last christmas, White christmas, Άγια νύχτα/We wish you a merry christmas. Το cd κυκλοφόρησε σε Ελλάδα, Κύπρο, Φινλανδία και Πορτογαλία. Στην Πορτογαλία έγινε τρεις φορές πλατινένιο.

2011 - 2012: Σαν Ένα Όνειρο, συνεργασία με Μέλιsses & Eurovision

Τον Απρίλιο του 2011 κυκλοφόρησε το νέο κομμάτι Κράτα τα Μάτια σου Κλειστά σε συνεργασία με τις Μέλιsses. Με αυτή την συνεργασία το καλοκαίρι ακολούθησε μια μεγάλη περιοδεία σε όλη την Ελλάδα και την Κύπρο. Στις 14 Ιουνίου εμφανίστηκε η Ήβη στα Mad Video Music Awards ερμηνεύοντας την γνωστή επιτυχία Everybody Dance Now 2011 μαζί με τον Μηδενιστή. Η Ήβη υπήρξε υποψήφια σε πέντε κατηγορίες, κερδίζοντας το βραβείο "Καλύτερο Video Clip Hip Hop" για το κομμάτι Σαν Έρθει η Μέρα μαζί με τους Stavento. 
Τον Ιούλιο του 2011 κυκλοφόρησε το τρίτο της προσωπικό cd με τίτλο Σαν Ένα Όνειρο. Το cd περιέχει την γνωστή επιτυχία με τις Μέλιsses Κράτα τα Μάτια σου Κλειστά, αλλά και τις νέες της επιτυχίες Σαν ενα Όνειρο με τον Γιώργο Παπαδημητράκη, Κάνω μια Ευχή σε συνεργασία με τον Daddy Nek και το Βόλτες στα Αστέρια, όπου τα δυο τελευταία έγιναν αργότερα video clip. 
Από τον Αύγουστο του 2011 έως και τον Ιανουάριο 2012, η Ήβη εμφανίζονταν στο νυχτερινό κέντρο Posidonio Music Hall μαζί με τους Πάνο Κιάμο και Κώστα Μαρτάκη. Από τον Σεπτέμβριο του 2011, η Ήβη ξεκίνησε τις σπουδές της στο Πάντειο Πανεπιστήμιο στο τμήμα της Κοινωνιολογίας. Επιπλέον κέρδισε το βραβείο Ερμηνεύτρια της χρονιάς 2010 στα βραβεία Madame Figaro - Γυναίκες της Χρονιάς 2010.
Στις 27 Δεκέμβρη του 2011 ανακοινώθηκαν τα τραγούδια με τα οποία θα εκπροσωπήσει η Ήβη την Κύπρο στο Διαγωνισμό Τραγουδιού της Eurovision. Τα κομμάτια είναι τα Call the police, You don't belong here, La la Love. Στις 25 Ιανουαρίου του 2012 πραγματοποιήθηκε ο τελικός και το τραγούδι που ψηφίστηκε είναι το La la Love. Στις 30 Ιανουαρίου 2012 επανακυκλοφόρησε το cd Σαν ένα Όνειρο ως Euro Edition με τα κομμάτια του τελικού αλλά και την ελληνική έκδοση του κομματιού You don't belong here ως Φωτιά Βροχή. Αμέσως μετά την επιλογή του κομματιού ξεκίνησε η Ήβη μια μεγάλη περιοδεία σε όλη την Ευρώπη για την προώθηση του κομματιού. Στις 22 Μαΐου του 2012 πραγματοποιήθηκε ο πρώτος ημιτελικός, όπου η Κύπρος συμμετείχε κατακτώντας την 7η θέση με 91 βαθμούς, αναλυτικότερα την 4η θέση από την επιτροπή και την 6η θέση από τις ψήφους του κοινού. Η Κύπρος κατάφερε να περάσει στον μεγάλο τελικό της 26ης Μαΐου 2012, κερδίζοντας την 16η θέση με 65 βαθμούς, αναλυτικότερα την 12η θέση από την επιτροπή και την 15η θέση από τις ψήφους του κοινού.

2012 - 2013: Μετά τη Eurovision, νέες συνεργασίες & περιοδείες

Μετά τη λήξη της Eurovision, η Ήβη ξεκίνησε μια μεγάλη περιοδεία σε Ελλάδα, Κύπρο, Σουηδία, Ισπανία και Αλβανία. Τον Ιούνιο 2012 εμφανίστηκε στα Mad Video Music Awards ερμηνεύοντας μαζί με τους Onirama το τραγούδι Δεν υπάρχεις / Lunatiik. Η Ήβη ήταν υποψήφια σε τρεις κατηγορίες και κέρδισε το βραβείο Καλλιτέχνης της χρονιάς - Κύπρος. Επιπλέον, ήταν υποψήφια στα βραβεία Madame Figaro - Γυναίκες της χρονιάς 2011 στην κατηγορία Ερμηνεύτρια της χρονιάς 2011.
Συμμετείχε στον διαγωνισμό της Amita motion για την εύρεση του δικού της Music Manager για μια συναυλία στη Θεσσαλονίκη, όπου νικήτρια αναδείχθηκε η Ιωάννα Χρηστάκη. Ακόμη, επιλέχθηκε από τον διαγωνισμό το κομμάτι Madness σε συνεργασία με τους T.U να γίνει video clip. Τον Ιούλιο 2012 κυκλοφόρησε το καινούργιο της τραγούδι Αύρα, η ελληνική έκδοση της επιτυχίας Mestral, σε συνεργασία με τους Pink Noisy. Την χειμερινή σεζόν 2012 - 2013 πραγματοποίησε μια μεγάλη περιοδεία σε διάφορα clubs την Ελλάδας και της Κύπρου, αλλά και σε Σουηδία και Ισπανία. Στην Ισπανία, συνεργάστηκε με τον Ισπανό DJ Marsal Ventura για το τραγούδι Time to Love. Τον Δεκέμβριο του 2012 κυκλοφόρησε το κομμάτι Άσε Με σε συνεργασία με την Κλεοπάτρα από τους Stavento, το οποίο οπτικοποιήθηκε τον Ιανουάριο του 2013. Τον Φεβρουάριο του 2013 εμφανίστηκε στην εκπομπή Πρωινό mou στο Mega και ανακοίνωσε την κυκλοφορία του καινούργιου της cd. Τον Μάιο του 2013 στην εκπομπή του Γιώργου Σατσίδη στο MTV ανακοίνωσε το τίτλο του album Έχω Ουρανό, το οποίο τελικά δεν κυκλοφόρησε μέσα στον χρόνο.
Τον Μάρτιο του 2013 κυκλοφόρησε η καινούργια της συνεργασία με τους Stavento, η μπαλάντα Να Σου Τραγουδώ, η οποία έκανε μεγάλη επιτυχία και κυκλοφόρησε στο cd των Stavento Στην Άκρη Του Κόσμου τον Ιούλιο του 2013. Τον Μάιο του 2013 κυκλοφόρησε το καινούργιο της κομμάτι Πονάνε οι Αγάπες και τον Αύγουστο το video clip του κομματιού. Τον Ιούνιο του 2013 εμφανίστηκε στα Mad Video Music Awards μαζί με τους Anise K. και Shaya ερμηνεύοντας το τραγούδι Walking on Air. Επιπλέον, ήταν υποψήφια σε δυο κατηγορίες. Τον Ιούνιο του 2013 κέρδισε και το βραβείο "Ερμηνεύτρια της χρονιάς 2012" στα βραβεία Madame Figaro - Γυναίκες της χρονιάς 2012. Το καλοκαίρι του 2013 οργάνωσε μια μεγάλη περιοδεία σε Ελλάδα και Κύπρο.
Στις 18 Δεκεμβρίου και μετά από ένα μικρό διάλειμμα, η Ήβη εμφανίστηκε σε μια συναυλία που πραγματοποιήθηκε στην Λευκωσία της Κύπρου, από τον Γιώργο Θεοφάνους. Στην συναυλία αυτή έλαβαν μέρος οι Demy, DJ Kas, Melisses, Stavento, Κωνσταντίνος Αργυρός, Ευρυδίκη, Δημήτρης Κοργιαλάς, Κώστας Μαρτάκης, Μηδενιστής, Ελένη Φουρέιρα, Κωνσταντίνος Χριστοφόρου και η Έλενα Παπαρίζου. Τα τραγούδια της συναυλίας κυκλοφόρησαν σε cd από την εφημερίδα Η Σημερινή της Κύπρου.

2014-παρόν: Νέο cd album, μιούζικαλ κ.ά.

Την Παραμονή Πρωτοχρονιάς του 2013, η Ήβη έδωσε μια συναυλία στο Smart Park και ενημέρωσε πως σε λίγες μέρες θα κυκλοφορήσει ένα καινούργιο κομμάτι, το οποίο θα συμπεριληφθεί στον νέο της δίσκο.
Στις 4 Απριλίου εμφανίστηκε στο 4ο MadWalk by Coca Light - The Fashion Music Project, μαζί με τις Ελισάβετ Σπανού και Κόρτνι Πάρκερ, τραγουδώντας σε νέα έκδοση το γνωστό κομμάτι "Sway". Τον Ιούνιο του ίδιου έτους εμφανίστηκε στα Mad Video Music Awards ερμηνεύοντας με τον Μιχάλη Κουινέλη και τον Κώστα Τουρνά τη νέα έκδοση του κομματιού Να Σου Τραγουδώ αλλά και το Μην Της το Πεις.
Κατά τη διάρκεια του καλοκαιριού, πραγματοποίησε μια μεγάλη περιοδεία σε Ελλάδα και Κύπρο.
Από τον Οκτώβριο του 2015 μέχρι και τους πρώτους μήνες του 2016, πρωταγωνιστούσε στο μιούζικαλ Barbarella: The 80's Musical μαζί με τους Καίτη Γαρμπή, Ελένη Φουρέιρα, Ιωάννα Πηλιχού κ.ά. στο θέατρο Πειραιώς 131. Στις αρχές του 2016 κυκλοφόρησε το νέο της single με τίτλο Τίποτα δε μας Σταματά, ενώ τον Φεβρουάριο του ίδιου έτους αργότερα πήρε το πτυχίο της από το τμήμα Κοινωνιολογίας του Παντείου Πανεπιστημίου. Στη συνέχεια κυκλοφόρησε το single Άκου Σώπα.
Το 2017 κυκλοφόρησε δύο νέα singles, τα Αυτόν τον Καιρό και Μη Στάξει και μη Βρέξει, το δεύτερο σε μουσική και στίχους Μιχάλη Κουινέλη.
Από τις αρχές του 2018, συμμετέχει στο μιούζικαλ Jesus Christ Superstar στο ρόλο της Μαρίας Μαγδαλινής.

Προσωπική ζωή

Από το 2013, έχει σχέση με τον ράπερ του συγκροτήματος Stavento, Μιχάλη Κουινέλη, με τον οποίο γνωρίστηκαν το 2010, στα γυρίσματα του videoclip για το τραγούδι Σαν Έρθει η Μέρα. 
Έχουν αποκτήσει μαζί μια κόρη, την Ανατολή - Νεφέλη, που γεννήθηκε στις 13 Ιουνίου 2018.